26.04.2021.

**Skolēniem no Latvijas godalgas starptautiskajā “Step Into Future” konkursā**

Aprīļa vidū skolēni no Latvijas piedalījās starptautiskajā jauno zinātnieku konkursā "Step Into Future", kur prezentēja savus zinātniskās pētniecības darbus. Konkurss šogad norisinājās virtuāli un tajā piedalās skolēni no kopumā 23 Eiropas, Āfrikas un Āzijas valstīm.

Liepājas Raiņa 6. vidusskolas 12. klases skolnieks Krišjānis Blūms konkursā “Step Into Future” ieguva otrās pakāpes diplomu, savukārt Rīgas Valsts 3. ģimnāzijas un Rīgas Klasiskās ģimnāzijas 10. klases skolnieces Aleksandra Dubovska un Jana Zēberga konkursā ieguva trešās pakāpes diplomus.

Latvijas pārstāvji konkursā bija vieni no 2020./2021. mācību gada Zinātniskās pētniecības darbu valsts konferences starptautiskajiem laureātiem. Krišjānis Blūms “Step Into Future” piedalījās ar zinātniskās pētniecības darbu "Aerospike raķešdzinēja vadīšanas sistēmas izstrāde" inženierzinātņu un tehnoloģiju zinātņu nozarē, savukārt Aleksandra Dubovska un Jana Zēberga - ar zinātniskās pētniecības darbu “Sensitīvo datu noplūdes novēršana sociālajos tīklos izmantojot datorredzi” datorzinātņu un informātikas apakšnozarē.

Starptautiskais jauno zinātnieku konkurss “Step Into Future“ šogad norisinājās virtuāli. Līdz ar Latvijas dalībniekiem tajā piedalījās skolēni arī no tādām pasaules valstīm kā Spānija, Portugāle, Apvienotā Karaliste, Bulgārija, Slovākija, Čehija, Serbija, Izraēla, Turcija, Krievija, Nepāla, Indonēzija, Dienvidkoreja, Zimbabve u.c.

Dalība konkursā tiek īstenota ESF projekta “Nacionāla un starptautiska mēroga pasākumu īstenošana izglītojamo talantu attīstībai” ietvaros, projekta numurs 8.3.2.1/16/I/002.

